Oulun keskustan postipalvelut toimivat maanantaista lähtien Raksilassa. Kuva: Felix Kerola

Oulun keskustan postipalvelut toimivat maanantaista 28.1. kello 10 alkaen Raksilan K-Citymarketissa.

Postin oman 90100 Oulu-myymälän toiminta päättyi entisessä osoitteessa Hallituskadulla perjantaina iltapäivällä.

Postin muutto alkoi perjantaina, ja kaikki tarvittavat työt muuton eteen tehdään viikonlopun aikana.

Keskustan asiakkaiden kannalta uusi postin toimintapaikka parantaa Postin aluepäällikön Martti Pitkäahon mielestä tilannetta, kun palvelut ovat nyt laajemmin aukioloajoin saatavilla.

Pitkäahon mukaan ei voi sanoa, että postin tilat ja palvelut pienenisivät muutossa.

– Tiloja on vähän vaikea verrata. Hallituskadulla ei ollut automaattia. Nyt tilat ovat monipuolisemmat ja ne ovat käytössä aamusta iltaan seitsemänä päivänä viikossa. Hallituskadun posti oli vain kuutena päivänä viikossa auki. Postin aukioloaika on nyt myös pitempi.

Raksilan K-Citymarketissa toimii myös Pohjois-Suomen suurin pakettiautomaatti, jossa on 341 lokeroa.

– Aika näyttää, kuinka paljon iso automaatti vetää asiakkaita. Paketteja voi jo hakea automaatista, Pitkäaho sanoo.